UMhango ufuna ukuphula irekhodiISIBABULI se-Orlando Pirates, uGabadinho Mhango, sizibekele umgomo wokuphula irekhodi lamagoli likaCollins “Ntofontofo” Mbesuma osekuphele iminyaka lihlula abagadli abahlukene.UMhango waseMalawi, ubambene noBongi Ntuli waMaZulu ngamagoli angu-10 emunye kwabahamba phambili kwi-Absa Premiership. Iningi selivele liqalile ukuqagula ukuthi kungenzeka kule sizini omunye wabagadli ashaye amagoli angaphezu kuka-20.Lisamile irekhodi likaMbesuma lamagoli angu-25 kwiligi aliqopha ngesizini ka-2004/2005.“Akulula ukushaya amagoli ngoba iligi inzima. Abagadli bayabazi abadlali basemuva, nabo bayabazi abagadli. Kufanele siqhubeke sisebenze kanzima. Wonke umuntu ufuna ukuphula irekhodi. Ngizwile kuthiwa likhona, laqoshwa nguMbesuma lamagoli angu-25. Akekho osalithintile. Ngifuna ukuzama ukusebenza ukuze ngifike lapho. Nginabo abadlali abangangiphakela amabhola. Ngicabanga ukuthi ngingalephula leli rekhodi. Kufanele nje siqhubeke sisebenze njengeqembu. Ngidinga ukuziqeqesha ngokwedlulele ekushayeni amagoli uma ngisekhaya nomfowethu omncane,” kusho uMhango.Useshaye inethi kuyona yonke imidlalo kusukela kufike umqeqeshi uJosef Zinnbauer waseGermany. Ushaye amabili ngesikhathi eZimnyama zihlula iBlack Leopards ngo 3-1,washaya elinye bebambana ngo 1-1 neBloemfontein Celtic ngaphambi kokuqobela amathathu bebhudluza iPolokwane City ngo 4-1.UMhango ungumdlali wokuqala oshaye amagoli amathathu emdlalweni owodwa kusukela kuqale unyaka * -2020. Ungowesithathu kusukela kuqale isizini ka-2019/2020. Abanye nguPeter Shalulile weHighlands Park noSamir Nurkovic weKaizer Chiefs.“Bangitshele ukuthi ngingumdlali wesibili oshaye amagoli amathathu kwi-Orlando Pirates. Lokho kuyinto enkulu kimina,” kusho uMhango.IPirates izobhekana neMamelodi Sundowns emdlalweni wePremiership e-Orlando Stadium, eSoweto, kusasa ngo-7.30 ebusuku. Akubuzwa ukuthi umqeqeshi weSundowns, uPitso Mosimane, uzohlanganisa iqhinga lokuvimba uMhango othwele eZimnyama kulezi zinsuku.“Kulula kimina ukushaya amagoli. Engikwaziyo wukushaya inethi futhi ngizogxila kukhona. Kimina akusho lutho ukushaya igoli kwiSundowns, engikufunayo wukushaya inethi kuyona yonke imidlalo. Uma ithuba livela ngizolisebenzisa. Ngeke ngikhulume ngentuba odongeni lweSundowns kodwa sizobona enkundleni. Ngigxila kakhulu kwiPirates, hhayi kwiSundowns. Sizobona enkundleni,” kusho uMhango.ISundowns, esendaweni yesibili kwi-log yePremiership, izolwela ukuvala igebe lamaphuzu ayisishiyagalolunye eliphakathi kwayo neChiefs esesicongweni. Izongena enkundleni ishayela phezulu kulandela ukuzibekisela indawo kuma-quarterfinal eCAF Champions League.
